Diari Oficial de la Generalitat Valenciana


Sumari del DOGV 2205, del 11-02-1994 (1994/830511)

RESOLUCIÓ de 26 de gener de 1994, de la Universitat Jaume I de Castelló, per la qual es convoquen proves especifiques d'habilitació per a l'accés al grup A, sector d'administració especial, Cos de Facultatius d'Arxius, Biblioteques i Museus d'aquesta universitat.
-----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2205

Data del DOGV
:   11-02-1994

Secció del DOGV
:   AUTORITATS I PERSONAL

Número del document
:   1994/830511


Data del document
:   26-01-1994

Organisme emissor
:   Universitat Jaume I de Castelló

Tipus de document
:   Resolució

RESOLUCIÓ de 26 de gener de 1994, de la Universitat Jaume I de Castelló, per la qual es convoquen proves específiques d'habilitació per a l'accés al grup A, sector d'administració especial, Cos de Facultatius d'Arxius, Biblioteques i Museus d'aquesta universitat. [94/0752]  
La Llei 3/1991, de 19 de febrer, de creació de la Universitat Jaume I de Castelló, comportà una sèrie d'actuacions inicials que requeriren el suport de personal funcionari capacitat en activitats de gestió i de serveis.  
Per tal de donar cobertura adequada a aquesta necessitat, la disposició transitòria sisena de la llei citada i l'Ordre de 13 de setembre de 1991, de la Conselleria de Cultura, Educació i Ciència, d'adscripció de mitjans personals a la Universitat Jaume I, articularen la integració del personal d'administració i serveis de la Universitat de València destinat al Campus de Castelló.  
Aquest rectorat, fent ús de les competències que li atribueix l'art. 18 en relació amb el 3.e de la Llei de Reforma Universitària i segons el que estableix l'art. 61.3 de la Normativa Singular; vistes la disposició transitòria tercera del text refós de la Llei de la Funció Pública Valenciana i l'art. 32 del Reglament de Selecció i Provisió de Llocs de Treball, ha resolt convocar proves específiques d'habilitació per a l'accés al grup A, sector d'administració especial, del Cos de Facultatius d'Arxius, Biblioteques i Museus amb subjecció a les següents:  
Bases de la convocatòria  
1. Places convocades  
1.1. Es convoquen proves específiques d'habilitació per a cobrir mitjançant promoció interna 2 places del grup A sector administració especial del Cos de Facultatius d'Arxius, Biblioteques i Museus a la Universitat Jaume I.  
2. Requisits dels candidats  
2.1. Per a ser admesos a les proves, els aspirants hauran de reunir els requisits següents:  
a) Ser funcionari de carrera del grup B de la Universitat Jaume I, sector administració especial, del Cos d'Ajudants d'Arxius, Biblioteques i Museus, estar en la situació administrativa de servei actiu en la Universitat Jaume I de Castelló i ocupar en l'actualitat llocs de treball que estiguen classificats com a grup A o A/B en la corresponent relació de llocs de treball.  
b) Estar en possessió del títol de doctor, llicenciat o equivalent.  
c) Reunir els requisits assenyalats en l'article 12 del text refós de la Llei de la Funció Pública Valenciana.   
3. Presentació de sol·licituds i termini  
3.1. Els interessats a participar en aquestes proves hauran de presentar en un termini de 20 dies hàbils, comptadors des de l'endemà de la publicació de la convocatòria en el Diari Oficial de la Generalitat Valenciana, sol·licitud adreçada al Rectorat de la Universitat Jaume I de Castelló, segons el model d'instància que serà facilitat per l'Àrea de Recursos Humans i Estudiants.  
3.2. Les sol·licituds s'hauran de presentar en el Registre General de la Universitat Jaume I de Castelló o en la forma establerta en l'article 38.4 de la Llei de Règim Jurídic de les Administracions Públiques i del Procediment Administratiu Comú.  
4. Relació d'aspirants admesos  
4.1. Acabat el termini de presentació de sol·licituds per a aquesta convocatòria, per resolució del Rector d'aquesta Universitat, que es publicarà en el Diari Oficial de la Generalitat Valenciana, es farà pública la llista provisional d'aspirants admesos i exclosos a les proves.  
4.2. Els aspirants exclosos disposaran d'un termini de deu dies hàbils, comptadors a partir de l'endemà de la publicació de la resolució, per a poder esmenar el defecte que n'haja motivat l'exclusió, en el cas que aquest siga esmenable.  
4.3. Transcorregut el termini anterior, esmenats els defectes, si pertoca, i vistes les al·legacions, es dictarà una resolució amb la llista definitiva d'admesos i exclosos que es publicarà en el Diari Oficial de la Generalitat Valenciana.  
4.4. En aquesta última resolució s'establirà, almenys amb quinze dies d'antelació, la data, el lloc i l'hora en què començaran i es faran les proves.  
5. Proves  
5.1. El procediment de selecció dels aspirants serà el de concurs-oposició, que constarà de dues fases.  
5.2. La fase d'oposició consta de tres exercicis:  
5.2.1. El primer exercici: consistirà en el desenvolupament per escrit de dos temes de l'annex I d'aquesta convocatòria, un per al bloc A i un altre per al bloc B.  
El tribunal extraurà públicament dos temes a l'atzar per cada un dels blocs, immediatament abans del començament de la prova. Els aspirants hauran d'elegir un tema dels extrets, per cada un dels blocs. El temps màxim per a la realització d'aquest exercici és de tres hores. Finalitzats els exercicis els aspirants els hauran de llegir davant del tribunal en sessió pública el mateix dia en què s'hauran fet, o el dia que el tribunal determinarà en el moment de convocar la prova. En aquest últim cas, el tribunal custodiarà els exercicis en sobres individualitzats, on constarà el nom i DNI de l'aspirant, qui l'haurà de firmar juntament amb el secretari del tribunal, que segellarà el sobre.  
5.2.2. Segon exercici: consistirà en l'exposició i defensa, durant un temps màxim de trenta minuts, sobre qüestions de gestió i planificació d'una biblioteca universitària.  
5.2.3. Tercer exercici: voluntari i de mèrits. Consistirà en la traducció d'un text del valencià al castellà i un altre del castellà al valencià en un temps màxim de 30 minuts.  
5.3. Fase del concurs  
5.3.1. La fase de concurs consisteix en la valoració pel tribunal, d'acord amb el barem d'aquesta convocatòria (annex II), del currículum acreditat, que hauran d'aportar els aspirants inclosos en la llista d'aprovats.  
Sols podran participar en aquesta fase els aspirants que hagen superat la fase d'oposició.  
5.4. Qualificació dels exercicis  
Els exercicis de l'oposició es qualificaran de la forma següent:  
5.4.1. Primer exercici: es qualificarà de 0 a 10 punts, sent necessari obtenir, per a superar-lo, un mínim de 5 punts.  
5.4.2. Segon exercici: es qualificarà de 0 a 10 punts, sent necessari obtenir, per a superar-lo, un mínim de 5 punts.  
5.4.3. La qualificació resultant dels dos primers exercicis quedarà determinada per la suma de les puntuacions obtingudes en cadascun, sempre que aquestes siguen com a mínim de 5 punts.  
En cas d'empat entre aspirants, l'ordre s'establirà atenent en primer lloc la major puntuació obtinguda en el segon exercici. I si es manté l'empat, la major puntuació obtinguda en el primer exercici.  
5.5. Puntuació final  
La puntuació final del concurs-oposició serà la constituïda per la suma de les obtingudes en cadascuna de les fases. S'elaborarà una relació final que constituirà la llista d'aspirants que han superat les proves, per ordre de puntuació.  
6. Desenrotllament de les proves  
6.1. Els exercicis tindran lloc a la Universitat Jaume I. Els exercicis es realitzaran en el lloc, la data i l'hora que s'establesquen en la resolució per la qual s'aprove i publique la llista definitiva d'admesos i exclosos a la realització de les proves.  
6.2. Els aspirants seran convocats per a cada exercici en crida única, i seran exclosos de l'oposició aquells que no hi compareguen.  
7. Publicitat de les llistes  
7.1. En finalitzar cadascun dels exercicis, el tribunal farà pública, al lloc d'examen i a la Gerència de la Universitat, la llista dels aspirants que hagen obtingut una qualificació de 5 punts o superior.  
7.2. Una vegada finalitzada l'oposició, el tribunal farà pública, mitjançant un anunci al lloc on han tingut lloc les proves i a la Gerència de la Universitat, una llista amb la puntuació final a la qual es refereix la base 5.5, que constituirà la llista d'aspirants que han superat les proves, per ordre de puntuació.  
8. Presentació de documents  
Sent necessari que tots els aspirants d'aquesta convocatòria tinguen la condició de funcionaris de carrera, estaran exempts de presentar la documentació que ja hagués estat acreditada per al seu anterior nomenament. En aquest cas, hauran de presentar fotocòpia compulsada del títol acadèmic exigible.  
8.1. La presentació haurà de realitzar-se en el termini de 20 dies hàbils comptadors des de la publicació de la relació d'aprovats.  
8.2. El fet de no presentar la documentació, excepte els casos de força major, dins del termini indicat, o quan de l'examen d'aquella es deduís que els manca algun dels requisits de la base 2, donarà lloc a la invalidació de les actuacions de l'aspirant i, respecte d'aquest, a la nul·litat subsegüent dels actes del tribunal, sense perjuí de les responsabilitats en què pogués incórrer.  
9. Nomenament  
Transcorregut el termini de presentació de documents, el Rector dictarà la resolució que es publicarà en el Diari Oficial de la Generalitat Valenciana i que inclourà la llista de personal que ha superat les proves d'habilitació, per ordre de puntuació, i per la qual es procedirà al seu nomenament com a funcionaris del grup A, sector d'administració especial, del Cos de Facultatius d'Arxius, Biblioteques i Museus d'aquesta Universitat Jaume I de Castelló.  
10. Tribunal  
10.1. El tribunal qualificador d'aquestes proves és el que figura en l'annex III d'aquesta convocatòria.  
10.2. El tribunal podrà, sempre sota la seua direcció i control directe, nomenar col·laboradors, especialistes i ajudants.  
10.3. Els membres del tribunal, així com els col·laboradors, especialistes i ajudants, estan subjectes als motius i causes generals d'abstenció i recusació dels articles 28 i 29 de la Llei 30/1992, de Règim Jurídic de les Administracions Públiques i del Procediment Administratiu Comú; així mateix, hauran d'abstenir-se si haguessen realitzat tasques de preparació per a l'ingrés del grup A, en els cinc anys anteriors a la publicació d'aquesta convocatòria.  
10.4. Als efectes de comunicacions i de qualsevol altra incidència, el tribunal tindrà la seua seu a la Gerència de la Universitat Jaume I de Castelló (Campus de la Penyeta Roja).  
11. Recursos  
Contra aquesta resolució, i els actes que se'n deriven, podrà interposar-se recurs contenciós administratiu en la forma i terminis assenyalats en l'article 57 i següents de la Llei Reguladora de la Jurisdicció Contenciosa Administrativa, de 27 de desembre de 1956, d'acord amb allò que preveu la Llei de Règim Jurídic de les Administracions Públiques i del Procediment Administratiu Comú, de 26 de novembre de 1992.  
Castelló, 26 de gener de 1994.- El Rector de la Universitat Jaume I de Castelló: Celestí Suárez Burguet.  
ANNEX I  
Temari  
I. Biblioteconomia i bibliografia  
1. La formació professional dels bibliotecaris.  
2. Construcció, instal·lació i equipament de biblioteques.  
3. Selecció i adquisició de materials documentals.  
4. Procés tècnic de monografies, de publicacions periòdiques i de materials especials.  
5. Tipus de catàlegs utilitzats a les biblioteques.  
6. Centres bibliotecaris nacionals.  
7. Les biblioteques universitàries a Espanya.  
8. La biblioteca universitària en la Llei de Reforma Universitària.  
9. La biblioteca universitària de Castelló: història, estructura actual i serveis.  
10. Història del llibre i de les biblioteques en l'antiguitat i en l'edat mitjana.  
11. Evolució del llibre i de les biblioteques dels del segle XVI al XX.  
12. La impremta valenciana. Panorama històric general.  
13. Concepte i objectius de la bibliografia.  
14. Bibliografia de bibliografies.  
15. Bibliografies nacionals.  
16. Nous suports bibliogràfics: CD-ROM.  
17. La cooperació de les biblioteques universitàries.  
18. Gestió i administració de biblioteques: programació, recursos financers i humans.  
II. Legislació i documentació  
1. La Llei de Reforma Universitària. Estructura i contingut.  
2. L'administració cultural espanyola. La Direcció General del Llibre i Biblioteques del Ministeri de Cultura i del Consell de Cultura de la Generalitat Valenciana. L'organització bibliotecària espanyola. Competències de les administracions públiques.  
3. Normativa Singular Reguladora de la Activitat de la Universitat Jaume I. Estructura i contingut.  
4. Normativa de funcionament del Centre de Documentació de la Universitat Jaume I.  
5. Legislació general i de la Comunitat Valenciana sobre el patrimoni artístic, bibliogràfic i documental.  
6. Els drets d'autor. Els convenis internacionals i la legislació espanyola.  
7. El centre de documentació, funcions i característiques.  
8. Tipus de documents. La cadena documental.  
9. Anàlisi documental. Indexació.  
10. Llenguatges documentals. Thesaurus. Elements. Construcció i manteniment.  
11. Informatització dels serveis bibliogràfics i documentals. Aplicacions a les biblioteques i centres de documentació.  
12. Bases de dades bibliogràfiques. Teledocumentació.  
13. Organitzacions internacionals al servei de les biblioteques i centres de documentació: IFLA, FID, ISO.  
14. Serveis bibliotecaris: catalogació compartida, préstec interbibliotecari i serveis de consulta.  
15. Recuperació de la informació. Investigacions retrospectives. DSI.  
16. Normalització de formats bibliogràfics: ISDB i MARC.  
17. Tecnologia de la informació i noves tecnologies.  
18. Bibliometria. Normalització. Terminologia.  
ANNEX II  
Barem  
Fase de concurs  
En aquesta fase, que no tindrà caràcter eliminatori, es valoraran els mèrits següents en la forma que s'indica:  
a) Experiència en destinacions anteriors en centres de documentació i biblioteques públiques: fins a un màxim de 4 punts. Es puntuarà entre 0,5 i 1,5 punts per cada any de servei continuat o fracció superior a 6 mesos, en funció de l'adequació de l'experiència amb el lloc de treball que s'ha de desenvolupar. Aquesta experiència haurà d'acreditar-se documentalment mitjançant un contracte de treball o un nomenament oficial que acredite el treball realitzat i l'experiència adquirida.  
b) Cursos: els cursos específics de formació i perfeccionament organitzats per la Universitat, instituts o escoles oficials de formació de funcionaris o altres entitats o centres docents públics o privats dels que preveu la Llei Orgànica 8/1985, de 3 de juliol, reguladora del dret a l'educació, sempre que hagen estat homologats pels instituts o escoles oficials de formació de funcionaris o per la Universitat, fins a un màxim de 3 punts. S'exclouen el cursos de valencià.  
c) Altres mèrits: es valorarà fins a un màxim de 3 punts, dels quals 1 correspondrà a coneixements de valencià, sempre que s'acredite estar en possessió del pertinent certificat o homologació expedits per la Junta Qualificadora de Coneixements de Valencià, o homologats per la Universitat Jaume I o la Universitat de València, d'acord amb la següent escala:  
a) Coneixement oral: 0,25 punts.  
b) Coneixement de grau elemental: 0,50 punts.  
c) Coneixement de grau mitjà: 0,75 punts.  
d) Coneixement de grau superior: 1 punt.  
Per als restants 2 punts, es tindrà en compte, entre altres, els coneixements d'idiomes; l'assistència a congressos, jornades, relacionats directament amb les funcions que s'han de realitzar.  
ANNEX III  
Tribunal  
Tribunal titular:  
President: Rector o persona que delegue.  
Vocals:  
- Dos en representació de la Universitat Jaume I.  
- Dos en representació de les centrals sindicals.  
- La Cap d'àrea de Recursos Humans i Estudiants, que actuarà com a secretaria amb veu però sense vot.  
Tribunal suplent:  
La mateixa estructura.